Barskognonnen har av og til masseopptreden og kan gjøre stor skade på barskogen. Det er ikke registrert masseangrep av barskognonne i Norge, men det kan tenkes at den vil få større betydning som skadedyr dersom klimaet blir varmere. I Sør-Sverige, Danmark og i Mellom-Europa har den masseutbrudd på bar av både furu og gran. Den kan leve på både furu og gran og er derfor regnet for å være et alvorlig skadedyr i skogen. Under masseangrep kan trærne bli delvis eller helt avnålet. Grana dør som regel ved 50-80% avnåling, mens furu lettere kan overleve en kraftig avnåling. Masseangrep har ofte kommet etter varmt og tørt sommervær, på bartrær som er plantet på steder hvor det tidligere var løvskog eller lynghei. Masseangrep skjer sjeldnere i områder med rikelig nedbør.